Sagunt rep tres banderes Qualitur per les platges del Port de Sagunt, Almardà i Corinto
15 de juny 2023

![](/media/au0k2s5v/img_4015_c.jpg?width=850&height=566.6666666666666)

El secretari autonòmic en funcions de Turisme, Francesc Colomer, ha fet el lliurament de les banderes Qualitur en el Casal Jove del Port de Sagunt a 17 municipis de la província de València. Sagunt ha obtingut tres banderes Qualitur per a la platja del Port de Sagunt, Almardà i Corinto.

A més, han assistit a l'acte l'alcalde en funcions de Sagunt, Darío Moreno; la regidora en funcions de Turisme, Natalia Antonino; i el regidor en funcions de Platges, Roberto Rovira.

Per ser Sagunt el municipi amfitrió, Darío Moreno ha clausurat l'acte i ha expressat: **«Moltes vegades ens quedem només amb l'impacte econòmic del sector turístic i òbviament en termes d'ocupació i activitat econòmica és una força molt important que hem de cuidar, però hem d'anar molt més enllà, perquè realment quan un poble, una ciutat, cuida el seu turisme, està indubtablement cuidant els seus carrers, zones públiques i patrimoni».** En este sentit, ha recalcat que: **«Està dient-li al món qui vol ser cuidant la seua identitat. Això forma part de l'ADN de la Comunitat Valenciana. Hem de sentir-nos orgullosos i hem d'assegurar que aqueix turisme és un turisme de qualitat».**

**![](/media/ckpgvbba/img_3992_c.jpg?width=850&height=522.6351351351351)**

El regidor de Platges, Roberto Rovira, que ha recollit les banderes de Sagunt, ha declarat: **«Hui hem participat del lliurament de les Banderes de Qualitur que atorga l'Agència Valenciana de Turisme. Este reconeixement s'atorga a les destinacions com a reconeixement al treball que es fa des dels diferents ajuntaments perquè el litoral valencià siga sinònim d'excel·lència turística».** Així mateix, ha assenyalat: **«Les banderes de Qualitur són un reconeixement a les nostres platges per la qualitat en la neteja de les aigües, així com els serveis higiènics i d'oci que es presten. Els pilars fonamentals són la qualitat, medi ambient i accessibilitat que són un senyal d'identitat del nostre litoral».**

El secretari autonòmic en funcions de Turisme de la Comunitat Valenciana, Francesc Colomer, ha afirmat: **«És evident que tots heu fet una faena extraordinària».** Colomer ha explicat: **«Heu construït la cartografia de la qualitat. Hui és un dia d'acció de gràcies per a aquells que han confiat en la qualitat, perquè jo soc dels que pensen, igual que vosaltres, que no hi ha un pla B per a la qualitat».** Igualment, ha remarcat que **«la qualitat costa»** i ha sentenciat: **«El futur del turisme són les qualitats certificades, no parlar de qualitat en buit, en abstracte».** A més, ha afegit: **«Jo sempre dic: parlar de qualitat amb mètrica i valoració, examinant-te. Això és el que et dona reputació, credibilitat, fortalesa i autoritat moral per a anar a Fitur».**

**![](/media/sosdjzjj/img_4040_c.jpg?width=850&height=495.8333333333333)**

L'any passat les platges de Sagunt van obtindre 19 banderes o distintius. Almardà i el Port de Sagunt van aconseguir set banderes cadascuna: Bandera Blava, Qualitur, Q de Qualitat, ISO 9001, ISO 14001, ISO 170001 i Certificació Ambiental EMAS. Per la sea banda, la platja de Corinto va aconseguir cinc banderes: Bandera Blava, Qualitur, ISO 9001, ISO 14001 i Certificació Ambiental EMAS.

![](/media/0tvbr0gh/img_3994_c.jpg?width=850&height=566.6666666666666)

*   [](http://www.facebook.com/sharer.php?u=https://aytosagunto.es/va/actualitat/sagunt-rep-tres-banderes-qualitur-per-les-platges-del-port-de-sagunt-almarda-i-corint/ "Facebook")
*   [](http://twitter.com/share?url=https://aytosagunto.es/va/actualitat/sagunt-rep-tres-banderes-qualitur-per-les-platges-del-port-de-sagunt-almarda-i-corint/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-rep-tres-banderes-qualitur-per-les-platges-del-port-de-sagunt-almarda-i-corint/ "Linked In")
*   [](mailto:?body=https://aytosagunto.es/va/actualitat/sagunt-rep-tres-banderes-qualitur-per-les-platges-del-port-de-sagunt-almarda-i-corint/)